**Nintendo 64** (Jepun: ニンテンドー64, Hepburn: *Nintendō Rokujūyon*) (ditulis sebagai **NINTENDO64**, dikenali sebagai **N64**), merupakan sebuah konsol permainan video yang telah dikeluarkan oleh syarikat pengeluar konsol permainan video Nintendo. Konsol ini pertama kali dilancarkan di Jepun pada 23 Jun 1996, diikuti dengan pelancarannya di kawasan Amerika Utara pada bulan September 1996, Mac 1997 di Eropah dan Australia serta pada bulan Disember 1997 di Brazil. Pada awalnya konsol ini dijadualkan untuk dilancarkan secara rasmi ketika penghujung tahun 1995, namun begitu ditangguhkan atas alasan memberi banyak masa kepada pembangun permainan video untuk mempelajari konsol ini dan membangunkan permainan video.

Nama 64 dipilih kerana konsol ini menggunakan cip mikropemproses 64-bit dan merupakan konsol permainan video terakhir yang menggunakan katrij rom sebagai medium untuk pengeluaran permainan video untuk konsol ini. Walaupun konsol Nintendo GameCube dikeluarkan pada tahun 2001 sebagai pengganti kepada konsol ini, konsol N64 masih lagi tersedia di pasaran sehinggalah Nintendo mengumumkan penamatan sokongan dan pasaran konsol ini pada tahun 2003.

Sejarah
-------

Pada era 1990-an, kesemua konsol yang dikeluarkan memiliki keupayaan menjana grafik permainan video dalam bentuk 2D. Nintendo ingin mengubah situasi ini dengan membina sebuah konsol permainan video yang mampu menjana grafik 3D, yang membawa kepada termetrainya perjanjian di antara Nintendo dan syarikat pengeluar komponen grafik, Silicon Graphics Inc. untuk membina konsol 64-bit. Projek pembinaan konsol 64-bit ini dikenali sebagai *Project Reality*. Antara perkara yang ditekankan dalam *Project Reality* ialah penggunaan media katrij ROM bagi kesemua permainan video yang dikeluarkan untuk konsol N64, yang pada ketika itu kebanyakkan konsol permainan video sudah mula menggunakan media CD-ROM yang membolehkan pembangun mencipta permainan video dengan jalan cerita yang lebih panjang. Penggunaan katrij ROM memberi kelebihan kepada konsol ini dari segi sela masa konsol menyediakan permainan video berbanding CD-ROM yang mengambil masa yang agak lama bagi konsol untuk menyediakan permainan video.

Reka bentuk konsol ini pertama kali didedahkan kepada umum dalam tahun 1994. Protaip konsol N64 ini memaparkan logo Nintendo Ultra 64 di badan konsol, serta katrij ROM yang akan digunakan. Ramai menyatakan pandangan terhadap penggunaan media katrij ROM di dalam konsol ini namun begitu pihak Nintendo menekankan bahawa penggunaan katrij ROM akan mempercepatkan sela masa konsol menyediakan permainan video, jadi pemain tidak perlu menunggu lama untuk bermain. Konsol N64 merupakan konsol pertama yang dibangunkan menggunakan teknologi 64-bit; menggunakan cip mikropemproses 64-bit, walaupun syarikat Atari mendakwa bahawa konsol Atari Jaguar mereka merupakan konsol 64-bit pertama namun begitu cip mikropemproses yang digunakan dalam konsol Jaguar masih lagi 32-bit.

Pada suku kedua tahun 1994, Nintendo menandatangani perjanjian lesen dengan syarikat pembangun permainan video Midway yang akan membangunkan beberapa permainan video untuk konsol arked menggunakan perkakasan daripada *Project Reality* serta bergabung membentuk syarikat usahasama baru dipanggil Williams/Nintendo yang akan memasarkan permainan video ekslusif untuk konsol terbaru Nintendo. Hasil dari perjanjian ini, 2 siri permainan video dikeluarkan untuk pasaran konsol arked iaitu *Killer Instinct* dan *Cruis'n USA*, menyebabkan populariti konsol dari *Project Reality* meningkat kerana ketersediaan konsol memainkan permainan video arked ini.

Spesifikasi
-----------

| Sistem teras |
| --- |
|
| Cip mikropemproses | NEC VR4300 64-bit berkelajuan 93.75 MHz |
| RAM | 4 MB RDRAM (boleh ditingkatkan sehingga 8MB dengan pek tambahan) |
| RAM video | *berkongsi dengan memori utama* |
| Grafik dan suara |
|
| Palet warna | 16.8 billion warna (207 360 warna dipaparkan di skrin) |
| Resolusi skrin | 256 x 224. 320 x 240, 640 x 480 |
| Jenis audio | 16-bit |
|

Rujukan
-------

1. ↑  
Jonathan Drake (24 September 2011). "*Nintendo 64: Launching a Legacy*". IGN. Dicapai pada 2 November 2015.
2. 1 2  
Lawrence M. Fisher (6 Mei 1995). "*Nintendo Delays Introduction Of Ultra 64 Video-Game Player*". NY Times. Dicapai pada 2 November 2015.
3. ↑  
Clay Johnson (10 September 2014). "*To Reality and Beyond: Nintendo's 1994 Steps Toward Next-Gen*". Nintendo World Report. Dicapai pada 2 November 2015.
4. ↑  
Frank Cifaldi (5 Mei 2010). "*This Day in History: The Nintendo 64 is Born*". 1UP. Dicapai pada 2 November 2015.
5. ↑  
Darmian Skinner (23 Jun 2015). "*Let's Celebrate the Nintendo 64's Birthday Today with a History Lesson*". Twinfinite. Dicapai pada 2 November 2015.
6. ↑  
Sean Sporman (29 September 2015). "*This Day in Video Game History – September 29th, 1996 – Nintendo 64 Released in United States*". WTVY. Dicapai pada 2 November 2015.
7. ↑  
"*Nintendo's Yamauchi: No More Playing Around*". Bloomberg. 20 Februari 1994. Dicapai pada 2 November 2015.
8. 1 2  
Damien McFerran (17 Disember 2012). "*Microsoft's Application For Killer Instinct Trademark Is Denied*". Nintendo Life. Dicapai pada 2 November 2015.

  


| * l
* b
* s
Konsol permainan video |
| --- |
| 1970-an | 
* 1292 Advanced Programmable Video System
* APF TV Fun
* Atari 2600
* Bally Astrocade
* Intellivision
* Fairchild Channel F
* Interton VC 4000
* Magnavox Odyssey
* Magnavox Odyssey 2
* RCA Studio II
* Super Vision 8000

 |
| 1980-an | 
* Action Max
* Adventure Vision
* APF-MP1000
* Arcadia 2001
* Atari 5200
* Atari 7800
* Atari XEGS
* Bridge Companion
* Casio PV-1000
* ColecoVision
* Epoch Cassette Vision
* RDI Halcyon
* Master System
* Sega Genesis
* Sega SG-1000
* SuperGrafx
* TurboGrafx-16
* Vectrex
* VTech CreatiVision

 |
| 1990-an | 
* 3DO Interactive Multiplayer
* Amiga CD32
* Amiga/Commodore CDTV
* Amstrad GX4000
* Apple Bandai Pippin
* Atari Jaguar
* Casio Loopy
* Commodore 64 GS
* CPS Changer
* FM Towns Marty
* Neo Geo AES
* Neo Geo CD
* Nintendo 64
* Nintendo Entertainment System
* NEC PC-FX
* Philips CD-i
* Pioneer LaserActive
* Playdia
* PlayStation
* Sega Dreamcast
* Sega Saturn
* Super A'Can
* Super Nintendo Entertainment System
* VTech Socrates

 |
| 2000-an | 
* EVO Smart Console
* Nintendo GameCube
* Nintendo Wii
* Panasonic Q
* PlayStation 2
* PlayStation 3
* PlayStation X
* Xbox
* Xbox 360
* Zeebo

 |
| 2010-an | 
* Google Stadia
* Nintendo Switch (Lite)
* PlayStation 4
* Wii U
* Xbox One

 |
| 2020-an | 
* PlayStation 5
* Xbox Series X/S

 |